Kære Torsten Lind Søndergaard

Tak for dine spørgsmål vedrørende politiets sagsbehandling på våbenområdet.

Vi er enige i, at en række borgere og virksomheder, herunder Jægerforbundets medlemmer, har oplevet en servicenedgang efter etableringen af de administrative centre, og at sagsbehandlingstiden for nogle sagstyper er blevet for lang.

Der er iværksat flere konkrete tiltag med henblik på at nedbringe sagsbehandlingstiden, herunder ansættelse af en række vikarer til aflastning og understøttelse af sagsbehandlingen. Derudover bliver der i begge centre arbejdet med optimering af driftsledelse samt etablering af et nyt telefonsystem.

Rigspolitiet har således en klar forventning til, at sagsbehandlingstiderne – navnlig i ACØ – vil blive kortere, og følger udviklingen nøje. Såfremt de igangsatte initiativer for at nedsætte sagsbehandlingstiden ikke hurtigt har den ønskede effekt vil Rigspolitiet i samarbejde med de to politikredse undersøge, hvilke yderligere initiativer der kan iværksættes.

Herunder er mere uddybende svar på dine spørgsmål.

|  |  |
| --- | --- |
| **Spørgsmål** | **Udkast til svar** |
| 1. Etableringen af ACØ/ACV fylder snart 1 år. Hvad har I lært/erfaret på det år? | Der har på trods af god forberedelse været opstartsudfordringer i begge centre i henholdsvis Midt- og Vestjyllands Politi samt Københavns Vestegns Politi. Det må normalt påregnes ved så stor en omlægning af opgaveløsningen. Udfordringerne har blandt andet vist sig i forhold til oplæring og kompetenceudvikling, etablering af fælles kultur samt ensretning af arbejdsgange og koncepter. Våbenområdet er tillige et juridisk forholdsvis komplekst område, som kræver lang oplæringstid og solid juridisk understøttelse. |
| 1. Er nogle af forudsætningerne/tidsstudierne for udførelsen af centrenes opgaver anderledes end først beregnet? | Der er ikke foretaget egentlige tidsstudier i forbindelse med udarbejdelsen af analyserapporten fra primo 2013. Analysen opgjorde det samlede tidsforbrug på våbensager i forhold til samlet antal sager. Indledende undersøgelser peger dog på, at der over de senere år er en stigende tendens i antallet af våbensager på landsplan. |
| 1. Jeres mål for sagsbehandlingstider er maksimalt fire uge i de mest spidsbelastede perioder på året. Hvad gør I for at nå det mål? | Målet for sagsbehandlingstider er først og fremmest et udtryk for de to politikredses interne mål. Sagsbehandlingstiden vil naturligt variere for forskellige sagstyper, og begge politikredse arbejder med at tilrettelægge den daglige sagsbehandling, så der i videst muligt omfang tages hensyn til eventuelle spidsbelastningsperioder. |
| 1. Hvornår når I det mål? | De to politikredse arbejder kontinuerligt på at nedbringe sagsbehandlingstiderne i de administrative centre. |
| 1. I er pt. meget langt fra den oprindeligt udmeldte målsætning for sagsbehandlingstiden. Hvad er din holdning til, at sagsbehandlingstiderne i ACØ i dag er oppe på 70 dage for nye tilladelser, 40 dage for fornyelser, 55 dage for våbenpas, 140 dage for hagl- og luftvåben og 75 dage for SKV (Skytteforeningernes Våbenkontor)? | Det er beklageligt, at borgerne oplever for lange sagsbehandlingstider for nogle ansøgningstyper og vi er bevidst om, at det ikke i længden er acceptabelt. ACØ i Københavns Vestegns Politi har tilført våbenkontoret ressourcer i form af vikarer til at understøtte den daglige drift. Dette har allerede bidraget til at nedbringe sagsbehandlingstiden. |
| 1. Politiet har indført et elektronisk sagsbehandlingssystem, som har vist sig ikke at fungere efter hensigten. Hvad vil I gøre ved det? | Der er ikke indført et elektronisk sagsbehandlingssystem, men en pligtmæssig digital ansøgningsproces via borger.dk. Der har vist sig at være nogle udfordringer med at få løsningen til at fungere optimalt. Der arbejdes på dels at løse problemerne med den nuværende løsning, dels på en ny og bedre løsning, som tager højde for udfordringerne. |
| 1. I har ansat nogle vikarer på en tidsbegrænset periode på fire måneder. Hvad hvis sagsbehandlingstiderne begynder at stige igen efter deres afsked? | Københavns Vestegns Politi har ansat 11 vikarer i ACØ til våbenområdet for en begrænset periode på fire måneder. I perioden, hvor vikarerne supplerer de faste medarbejdere, arbejdes der på at nedbringe mængden af ophobede sager. samt etablere et robust og stabilt driftssetup som på længere sigt bedst muligt understøtter den daglige drift. Det er vores meget klare ambition at sikre vedvarende acceptable sagsbehandlingstider, og Rigspolitiet drøfter løbende nødvendige tiltag med de to ansvarlige politikredse. |
| 1. Er Rigspolitiet indstillet på at tilføre ACØ/ACV flere ressourcer, hvis det viser sig, at centrene er permanent underbemandet/ bemidlet til at løse den opgave, de er blevet stillet af Rigspolitiet? | Analysen som ligger til grund for ressourcetildelingen til centrene er gennemført på baggrund af en opgørelse af politikredsenes samlede ressourcer til opgaveløsningen i 2011 og 2012.  Såfremt der sker en udvikling på sagsområderne, for eksempel et markant stigende antal sager, som betyder, at opgaven ikke kan løses med de tildelte ressourcer, vil Rigspolitiet og politikredsene gå i dialog om tiltag i forlængelse af de allerede iværksatte. |
| 1. Hvornår vurderer I på behovet for tilførsel af permanente ekstra ressourcer til sagsbehandlingen? | 1. Rigspolitiet følger som nævnt løbende udviklingen i de to ansvarlige politikredses administrative centre tæt og vil i samarbejde med dem løbende evaluere fremgangen og drøfte forskellige muligheder for optimering. |